b'\n_START_ARTICLE_\nBasset art\xc3\xa9sien normand\n_START_SECTION_\nUlkon\xc3\xa4k\xc3\xb6\n_START_PARAGRAPH_\nBasset art\xc3\xa9sien normand on pitk\xc3\xa4 ja matala: s\xc3\xa4k\xc3\xa4korkeus on 26\xe2\x80\x9336\xc2\xa0cm. Rotu on melko pitk\xc3\xa4kuonoinen ja suurisilm\xc3\xa4inen. Korvat ovat isot ja riippuvat. H\xc3\xa4nt\xc3\xa4 on pitk\xc3\xa4, tyvest\xc3\xa4 paksu, sapelinmuotoinen, sel\xc3\xa4lle kiertym\xc3\xa4t\xc3\xb6n ja korkealle kiinnittynyt. Turkki my\xc3\xb6t\xc3\xa4ilee ihoa ja on lyhytt\xc3\xa4. V\xc3\xa4ri on kirjava puna-musta-valkoinen tai kelta-valkoinen.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRodun riistavietti on selv\xc3\xa4, mik\xc3\xa4 koiran omistajan on hyv\xc3\xa4 muistaa. Se on sosiaalinen ja tulee hyvin toimeen muiden koirien kanssa.\n_START_SECTION_\nAlkuper\xc3\xa4\n_START_PARAGRAPH_\nRanskassa havaittiin matalaraajaisten ajokoirien olevan k\xc3\xa4ytt\xc3\xb6kelpoisia pienten hirviel\xc3\xa4inten mets\xc3\xa4styksess\xc3\xa4. Eri puolilla Ranskaa k\xc3\xa4ytettiin erityyppisi\xc3\xa4 koiria. Vallankumouksen j\xc3\xa4lkeen aatelisten suosimat bassetit k\xc3\xa4viv\xc3\xa4t v\xc3\xa4hiin, mutta jalostuskelpoisia yksil\xc3\xb6it\xc3\xa4 kuitenkin l\xc3\xb6ytyi. Rodun m\xc3\xa4\xc3\xa4r\xc3\xa4tietoinen kehitt\xc3\xa4minen alkoi 1870-luvulla, kun Couteulx de Canteleu vakiinnutti tehokkaan, eturaajoiltaan suoran artoisinbassetti-rodun, kun taas Louis Lane kehitti paljon n\xc3\xa4ytt\xc3\xa4v\xc3\xa4mm\xc3\xa4n, eturaajoiltaan k\xc3\xa4yr\xc3\xa4n normandianbassetti-tyypin. Vuonna 1924 n\xc3\xa4m\xc3\xa4 kaksi yhdistettiin yhdeksi roduksi, jonka nimeksi tuli basset art\xc3\xa9sien normand.'